Sportsdirektør Fredy Bickel bekræfter, at Rapid Wien er interesserede i Esbjergs unge offensivprofil Anders Dreyer.

Med 21 mål i sæsonen var 20-årige Anders Dreyer stærkt medvirkende til Esbjergs oprykning til Superligaen, og det har man bemærket andre steder.

Således også i østrigske Rapid Wien, der også er ude efter Braga-ejede Nikola Stojiljkovic.

- Stojiljkovic og Dreyer er emner. Mere vil jeg ikke sige, siger Rapids sportsdirektør Fredy Bickel til Kurier.

Rapid Wien hentede tidligere på sommeren Andrija Pavlovic i FC København efter en sæson, hvor man blev nummer tre efter Salzburg og Sturm Graz.

Esbjerg har kontrakt med Dreyer til sommeren 2020.